b"\n_START_ARTICLE_\nDucat d'Est\xc3\xadria\n_START_SECTION_\nHist\xc3\xb2ria\n_START_PARAGRAPH_\nEl ducat fou creat per l'emperador Frederic I el 1180, a la caiguda del duc bavar\xc3\xa8s Enric el Lle\xc3\xb3, quan va elevar la marca d'Est\xc3\xadria a ducat amb igual rang que els ve\xc3\xadns ducats d'\xc3\x80ustria, Car\xc3\xadntia i Baviera. Era llavors marcgravi Ottokar IV que va esdevenir el primer duc. Ottokar no tenia successi\xc3\xb3 i el 1186  va signar el pacte de Georgenberg amb la casa de Babenberg que governava al ducat d'\xc3\x80ustria, pel qual Est\xc3\xadria passaria a aquesta casa que regiria els dos ducats en uni\xc3\xb3 personal. A la mort d'Ottokar IV el 1192, Est\xc3\xadria, d'acord amb el que s'havia pactat, va passar a  Leopold V d'\xc3\x80Austria. _NEWLINE_La dinastia Babenberg es va extingir el 1246, a la mort del duc Frederic II el Bataller en batalla contra B\xc3\xa9la IV d'Hongria. Est\xc3\xadria va quedar com un feu imperial vacant per la manca d'autoritat central a la deposici\xc3\xb3 de l'emperador Frederic II; Vladislau de Mor\xc3\xa0via hi fou reconegut (1246) per\xc3\xb2 va morir el gener de 1247; Herman VI de Baden-Baden va intentar establir el seu domini i va morir el 1250 succeint-lo en les seves pretensions el seu fill Frederic I de Baden-Baden; aleshores la noblesa ja s'havia decantat per Ottokar (V de Car\xc3\xadntia), despr\xc3\xa9s Ottokar II de Boh\xc3\xa8mia, que hi fou reconegut el 1251 (i es va casar amb Margarida de Babenberg, germana del darrer duc), per\xc3\xb2 el 1254 havia caigut en mans dels hongaresos que foren expulsats despr\xc3\xa9s de la seva derrota davant Ottokar de Boh\xc3\xa8mia a la batalla de Kressenbrunn (1260). L'enfrontament de Ottokar i Rodolf I d'Habsburg pel tron imperial, va provocar el decret imperial pel qual tots els feus vacants a la mort de l'emperador Frederic II el 1250, revertien a l'Imperi; Est\xc3\xadria i \xc3\x80ustria (igual que Car\xc3\xadntia i Carniola heretades per Ottokar el 1269) havien de ser tornades pel rei de Boh\xc3\xa8mia, per\xc3\xb2 aquest no ho va fer de bon grat; finalment Rodolf I va derrotar a Ottokar a la batalla de Marchfeld el 1278, i el bohemi va haver d'evacuar els ducats i els seus annexes. Rodolf va concedir \xc3\x80ustria i Est\xc3\xadria als seus fills Albert I i Rodolf II inicialment per governar de manera conjunta, per\xc3\xb2 despr\xc3\xa9s del tractat de Rheinfelden de l'1 de juny de 1283 Rodolf va renunciar a la seva quota i va quedar nom\xc3\xa9s per Albert._NEWLINE_La casa d'Habsburg va proveir de ducs a Est\xc3\xadria en endavant. Va romandre unida amb \xc3\x80ustria fins al tractat de Neuberg de 1379, despr\xc3\xa9s del qual Est\xc3\xadria, Car\xc3\xadntia i Carniola van formar l'\xc3\x80ustria Interior, un territori regit per la l\xc3\xadnia leopoldina austr\xc3\xadaca, descendents de Leopold III d'Habsburg, que van establir resid\xc3\xa8ncia a Graz. _NEWLINE_El 1456 els ducs d'Est\xc3\xadria van poder ampliar el territori del ducat de manera rellevant amb l'adquisici\xc3\xb3 dels dominis dels comtes de Celle (Celje) a la baixa Est\xc3\xadria. El ducat d'Est\xc3\xadria va tornar a la uni\xc3\xb3 personal amb \xc3\x80ustria quan el duc de Car\xc3\xadntia, Carniola i Est\xc3\xadria, n\xc3\xa9t de Leopold III, Frederic va heretar \xc3\x80ustria (com a Frederic V d'\xc3\x80ustria) el 1457. El 1496 el fill de Frederic, Maximili\xc3\xa0 I va decretar l'expulsi\xc3\xb3 de tots els jueus d'Est\xc3\xadria (els quals no van poder tornar a Graz fins al 1856). El 1512 el ducat fou integrat en el Cercle Austr\xc3\xadac de l'Imperi. _NEWLINE_Des de 1564 una segona branca cadet dels Habsburg va governar a Est\xc3\xadria i altres territoris (l'\xc3\x80ustria Interior) des de 1564. Sota l'arxiduc Carles II d'\xc3\x80ustria Interior, Graz fou el centre de la contra reforma iniciada pels jesu\xc3\xaftes de la universitat de Graz (establerta el 1585) i continuada sota el fill de Carles, Ferran II, que va esdevenir \xc3\xbanic governant de tots els dominis dels Habsburg a l'Imperi el 1619. La poblaci\xc3\xb3 protestant fou expulsada el 1600 (incloent l'astr\xc3\xb2nom Johannes Kepler). Durant els darrers 75 anys, la lluita amb els otomans despr\xc3\xa9s de la batalla de Moh\xc3\xa1cs havia provocat molt de mal al territori que es va despoblar; prop de vint vegades es van produir incursions otomanes a Est\xc3\xadria i esgl\xc3\xa9sies, monestirs, pobles i llogarets foren destru\xc3\xafts i saquejats i la poblaci\xc3\xb3 massacrada o capturada com esclaus._NEWLINE_Est\xc3\xadria va romandre dins la monarquia dels Habsburg i des de 1804 va pert\xc3\xa0nyer a l'Imperi Austr\xc3\xadac. El seu desenvolupament fou promugut per l'arxiduc Joan, germ\xc3\xa0 petit de Francesc II, que el 1811 va fundar el Landesmuseum Joanneum, predecessor de la Universitat Tecnol\xc3\xb2gica de Graz, i la universitat de Leoben el 1840. Va construir tamb\xc3\xa9 el ferrocarril de Semmering a M\xc3\xbcrzzuschlag i el ferrocarril d'\xc3\x80ustria del sud (Viena a Trieste) acabat el 1857, que va afavorir l'economia local. En el comprom\xc3\xads austro-hongar\xc3\xa8s de 1867 (Ausgleich), el ducat fou assignat com a terra de la corona per la part de Cislet\xc3\xa0nia de la monarquia d'\xc3\x80ustria-Hongria; l'augment del nacionalisme va comen\xc3\xa7ar a provocar conflictes entre la poblaci\xc3\xb3 alemanya i eslovena. _NEWLINE_Al final de la I Guerra Mundial, la monarquia es va enfonsar. La rep\xc3\xbablica alemanya d'\xc3\x80ustria reclamava totes les terres de Cislet\xc3\xa0nia amb poblaci\xc3\xb3 alemanya significativa (aix\xc3\xad doncs la major part d'Est\xc3\xadria); la baixa Est\xc3\xadria poblada per eslovens es va unir a l'estat de Serbis, Croates i Eslovens. El conflicte armat va esclatar a la poblaci\xc3\xb3 multiling\xc3\xbce de Maribor/Marburg fins al 1919 quan pel tractat de Saint-Germain-en-Laye l'antic ducat fou partit en l\xc3\xadnies \xc3\xa8tniques amb dos ter\xc3\xa7os (l'Alta Est\xc3\xadria amb Graz) per \xc3\x80ustria i l'altra ter\xc3\xa7 (amb Maribor) pel Regne dels Serbis, Croates i Eslovens, despr\xc3\xa9s regne de Iugosl\xc3\xa0via, i el 1990 Eslov\xc3\xa8nia."